Diari Oficial de la Generalitat Valenciana


Sumari del DOGV 7980, del 15-02-2017 (2017/1226)

ORDRE 3/2017, de 6 de febrer, de la Conselleria d'Educació, Investigació, Cultura i Esport, per la qual es constitueixen les unitats d'atenció i intervenció del Pla de prevenció de la violència i promoció de la convivència (PREVI) i s'estableix el procediment per al seu funcionament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/02/06/3/dof/vci/html**

### Dades del document

Número de DOGV
:   7980

Data del DOGV
:   15-02-2017

Secció del DOGV
:   I. DISPOSICIONS GENERALS

Número del document
:   2017/1226


Data del document
:   06-02-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament
    * ensenyament secundari
    * legislació
    * educació cívica
    * protecció de la infància
    * ensenyament primari
    * violència
    * mètode pedagògic

ORDRE 3/2017, de 6 de febrer, de la Conselleria d'Educació, Investigació, Cultura i Esport, per la qual es constitueixen les unitats d'atenció i intervenció del Pla de prevenció de la violència i promoció de la convivència (PREVI) i s'estableix el procediment per al seu funcionament. [2017/1226]  
ÍNDEX  
  
Preàmbul  
Article 1. Objecte i àmbit d'aplicació  
Article 2. Composició de les unitats d'atenció i intervenció (UAI)  
  
Article 3. Objectius de les UAI  
Article 4. Procediment d'intervenció de les UAI  
Article 5. Funcions dels membres de les UAI  
Article 6. Comissió de coordinació de les UAI  
Disposició addicional primera. Estructura inicial de les UAI  
Disposició addicional segona. Incidència econòmica  
Disposició derogatòria única. Derogació de normativa  
Disposició final primera. Habilitació  
Disposició final segona. Entrada en vigor  
  
  
PREÀMBUL  
  
La Llei 26/2015, de 28 de juliol, de protecció a la infància i a l'adolescència, adapta i millora els instruments de protecció de menors als canvis socials, el compliment efectiu de l'article 39 de la Constitució Espanyola de 1978, de manera que constitueix una referència per a les comunitats autònomes, reforça la posició del menor davant de delictes contra la llibertat, la tracta d'éssers humans, l'explotació de menors i la garantia del desenvolupament futur de la llibertat sexual, estableix el deure de tota persona que tinga coneixement d'un fet constitutiu de delicte d'aquest tipus d'informar el Ministeri Fiscal. Així mateix, la Llei 12/2008, de protecció integral de la infància i l'adolescència de la Comunitat Valenciana, estableix la necessitat de comptar amb la coordinació interadministrativa per a la protecció integral dels menors i adolescents. I el Decret 62/2012, de 13 d'abril, del Consell, regula els òrgans territorials de coordinació en l'àmbit de protecció de menors de la Comunitat Valenciana.  
La UNESCO, en replantejar l'educació (2015), indica que la finalitat essencial de l'educació del segle XXI és donar suport i augmentar la dignitat i el benestar de totes les persones, i el camí per a aconseguir-ho és la inclusió, l'acceptació de la diversitat com un valor i una educació que no rebutge ni margine a ningú. El dret a la inclusió es transforma en el referent per a identificar els canvis escolars i promoure les condicions encaminades a reduir les situacions d'exclusió, especialment dels col·lectius més vulnerables. Es tracta d'identificar i eliminar barreres que limiten l'accés, l'aprenentatge i la participació de tots els alumnes i les alumnes. I s'entén per barreres la falta de recursos, serveis i ajudes que hauria de prestar l'Administració. Una línia fonamental d'actuació en el context escolar és la participació de tots els seus agents, per garantir la promoció d'una convivència pacífica que assegure la inclusió real de tots i totes.  
  
El Pla de prevenció de la violència i promoció de la convivència, d'ara endavant Pla PREVI, naix a partir de la promulgació del Decret del Consell de la Generalitat 233/2004, de 22 d'octubre, pel qual es crea l'Observatori per a la Convivència Escolar, que va proposar i va impulsar mesures de caràcter preventiu que van donar lloc al Pla PREVI en els centres escolars de la Comunitat Valenciana, i va establir mesures i va facilitar protocols d'actuació a fi d'ajudar els centres a prevenir i gestionar situacions de conflicte i violència escolar. En aquest mateix marc, i a fi de facilitar l'aplicació de les mesures preventives i agilitzar, si és el cas, els procediments protocol·laris que condueixen a una intervenció immediata davant un conflicte de convivència, es creà el Registre Central d'Incidències l'any 2005, per tal de registrar i analitzar tots els casos de violència que es donen en els centres. El procediment per a la notificació de les incidències es determina posteriorment, en l'Ordre de 12 de setembre de 2007, de la Conselleria d'Educació, per la qual es regula la notificació de les incidències que alteren la convivència escolar.  
  
El Decret 39/2008, de 4 d'abril, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i serveis, estableix en l'article 6, punt 6, els instruments bàsics per a la consecució d'un adequat clima al centre: el Pla de prevenció de la violència i promoció de la convivència, el Registre Central, el reglament de règim interior de centre i el pla de convivència del centre. En l'apartat a, que fa referència al Pla PREVI, consta que «aquest pla preveu la creació de les unitats d'atenció i intervenció de les direccions territorials d'Educació que estan dissenyades per a intervenir davant de casos greus de violència escolar i, al mateix temps, coordinar i assessorar la comunitat educativa».  
  
En l'article quart, apartat c del Decret 131/1994, de 5 de juliol, del Govern Valencià, pel qual es regulen els serveis especialitzats d'orientació educativa, psicopedagògica i professional, ja consta que la Conselleria d'Educació podrà crear altres serveis especialitzats sectoritzats, per a atendre l'alumnat i que requerisquen d'una qualificació específica segons les demandes del sistema educatiu.  
L'Ordre 62/2014, de 28 de juliol, de la Conselleria d'Educació, Cultura i Esport, per la qual s'actualitza la normativa que regula l'elaboració dels plans de convivència en els centres educatius de la Comunitat Valenciana, estableix els protocols d'actuació i intervenció davant supòsits de violència escolar, assetjament escolar i ciberassetjament, amenaces, baralles i agressions, maltracte infantil i violència de gènere, i en aquests protocols consta la fase on la inspecció de zona activarà les unitats d'atenció i intervenció, esmentades en el Decret 39/2008, de 4 d'abril.  
Les línies principals d'intervenció de les unitats són assessorar la Inspecció, equips directius, famílies, equips comunitaris i de l'entorn dels centres, la intervenció, acompanyament i seguiment de situacions greus de violència, informades al Registre Central i la sensibilització i la formació dirigida a tota la comunitat educativa sobre situacions de violència escolar, greu assetjament escolar, en totes les seues formes, ciberassetjament, maltracte infantil, violència de gènere i/o agressions en l'entorn escolar. Altres línies que han anat desenvolupant-se, i que cal destacar, són les que van dirigides al conjunt de la comunitat educativa a través del treball coordinat amb institucions com els serveis socials, les unitats de salut mental, el Ministeri Fiscal i la Delegació del Govern a través del pla director.  
Segons consta en les actes dels observatoris de la convivència des del curs 2007-2008 fins al curs 2010-2011, i posteriorment en els informes anuals sobre la convivència escolar de la nostra comunitat presentats en cada moment a la direcció general competent en l'àmbit de convivència escolar, hi ha hagut un increment de les incidències comunicades i proporcionalment un increment dels casos atesos per aquestes unitats. Al mateix temps, en aquests cursos ha variat molt la categorització de les incidències. Les situacions d'assetjament escolar i ciberassetjament s'han fet més visibles i s'hi ha fet assessorament i intervenció fonamentalment quan les víctimes presenten símptomes de depressió, indicadors físics d'autolesions i/o alteracions emocionals. En els últims anys han augmentat aquelles en què xiquets i xiquetes i adolescents implicats han presentat alteracions greus de la conducta, maltractament infantil i sexual, violència de gènere i violència filioparental. També s'ha donat resposta als centres davant situacions de dol, en la intervenció i seguiment de casos d'ideació de suïcidi i conductes autolítiques i en casos d'identitat de gènere.  
  
Els professionals que han estat desenvolupant aquestes funcions d'assessorament i intervenció en les direccions territorials no han donat resposta a totes les situacions que es plantegen cada dia en els centres educatius i que requereixen actuacions pautades i suport específic. Les necessitats detectades, la singularitat i especialització que requereixen les intervencions i l'àmbit d'actuació exigeix l'establiment d'un marc legal específic i la creació d'unitats especialitzades.  
  
Per tot això, a proposta de la Direcció General de Política Educativa, una vegada emés l'informe per l'Advocacia de la Generalitat i la resta d'informes preceptius, després d'efectuat el tràmit d'audiència a les entitats representants dels col·lectius afectats, fent ús de les facultats que em confereix l'article 28 de la Llei 5/1983, de 30 de desembre, del Consell, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Article 1. Objecte i àmbit d'aplicació  
1. Aquesta ordre té per objecte la constitució de les unitats d'atenció i intervenció del Pla de prevenció de la violència i promoció de la convivència de la Comunitat Valenciana i la regulació dels procediments d'activació i intervenció, la composició i funcions dels recursos personals que es determinen en aquesta ordre, així com les competències professionals requerides per a formar part d'aquestes.  
  
2. L'àmbit d'aplicació d'aquesta ordre serà l'atenció d'aquestes unitats a tots els centres educatius no universitaris de la Comunitat Valenciana sostinguts amb fons públics i privats.  
  
Article 2. Composició de les unitats d'atenció i intervenció (UAI)  
  
1. Les UAI seran coordinades per la direcció general competent en l'àmbit de convivència escolar, i n'hi haurà una per cada província de la Comunitat Valenciana.  
2. Estaran ubicades en les direccions territorials corresponents, per treballar coordinadament amb la Inspecció Educativa i, així, efectuar una millor intervenció als centres educatius.  
3. Les UAI estaran integrades per personal de les direccions territorials corresponents. Cadascuna de les UAI estarà formada per un inspector o inspectora d'Educació i assessors i assessores tècnics docents de l'especialitat d'Orientació Educativa.  
4. El nombre de professionals de cadascuna de les unitats serà proporcional al nombre de centres educatius a atendre en cadascuna de les províncies i al nombre i la gravetat de les incidències comunicades en el Registre Central del PREVI, regulat per l'Ordre de 12 de setembre de 2007, de la Conselleria d'Educació.  
5. La composició de cada unitat es podrà revisar abans de l'inici de cada curs, a partir de les dades aportades per l'informe anual que pertoca en atenció a l'apartat 4 de l'article 7 de l'Ordre 62/2014, de 28 de juliol.  
6. El nomenament dels assessors o assessores tècnics docents es farà a través de proposta conjunta de la direcció territorial corresponent i la direcció general competent en l'àmbit de convivència escolar.  
  
7. En cas d'una situació extraordinària, la direcció general competent en l'àmbit de la convivència escolar podrà reforçar els recursos de la unitat.  
8. La direcció general competent en l'àmbit de la convivència escolar designarà, entre els assessors tècnics docents de la seua direcció general, un coordinador o coordinadora.  
  
Article 3. Objectius de les UAI  
1. Formar un equip d'intervenció especialitzada i tècnica en promoció de la convivència i en prevenció de la violència escolar que assessore la comunitat educativa en general i les institucions implicades en la previsió de possibles situacions que puguen tindre conseqüències en la convivència dels centres educatius.  
2. Atendre i intervenir, de manera personal i pràctica, en situacions d'especial dificultat, gravetat o repercussió sobre la convivència d'un centre. S'atendran les situacions prèviament registrades en el Registre Central d'Incidències regulat en l'Ordre de 12 de setembre de 2007, de la Conselleria d'Educació.  
3. Assessorar i col·laborar amb la inspecció de zona, amb els centres educatius, les famílies i l'alumnat implicat en la recerca conjunta de solucions als problemes de convivència, i oferir una ajuda tècnica i centrada en l'empatia procurant una resolució adequada dels conflictes, treballant amb tots els implicats i assegurant en tot moment accions de protecció a les víctimes de qualsevol situació de violència.  
  
4. Intervenir sobre els implicats en situacions de conflicte, en col·laboració, quan siga pertinent, amb agents interns i externs al sistema educatiu.  
5. Realitzar el seguiment dels casos detectats i abordats per a avaluar intervencions i elaborar o millorar els protocols de detecció primària.  
  
6. Sensibilitzar i realitzar formació en prevenció i intervenció en l'àmbit de la convivència, dirigida tant a equips directius, professionals de l'orientació educativa, professorat, alumnat, famílies i altres membres de la comunitat educativa.  
7. Incentivar actuacions preventives davant dels episodis de conflictivitat en l'àmbit escolar més prevalents en els cursos immediatament anteriors d'entre els arreplegats en el Registre Central d'Incidències, en especial, els relacionats amb el ciberassetjament i, en general, el relacionat amb l'ús de les tecnologies per a assetjar a qualsevol membre de la comunitat educativa.  
  
Article 4. Procediment d'intervenció de les UAI  
1. Activació de les UAI per a la intervenció  
a) Les UAI actuaran quan siguen requerides davant qualsevol situació d'especial gravetat comunicada en el Registre Central d'Incidències.  
  
b) Les UAI actuaran, a sol·licitud de la inspecció de zona, quan es tracte de casos en què es requerisca assessorament específic i/o comporten complexitat en la seua resolució, i amb l'autorització del cap d'inspecció de la corresponent direcció territorial. A aquest efecte, la inspecció deixarà constància de les seues actuacions en el Registre Central d'Incidències. A més, utilitzarà el model de sol·licitud d'intervenció de la UAI, adreçat al cap d'inspecció de la direcció territorial corresponent i que figura en l'annex I d'aquesta ordre.  
c) Extraordinàriament, i quan es tracte de casos que per la seua intensitat, conseqüències immediates per a les persones, per l'impacte en el centre i/o en la comunitat educativa, puguen considerar-se com d'especial gravetat i emergència, la UAI podrà intervenir de manera immediata i in situ, activant un procediment d'emergència que comunicarà al cap d'inspecció de la direcció territorial corresponent, per qualsevol canal. En aquestes situacions, una vegada realitzada la intervenció d'urgència i les primeres atencions, es comunicarà la situació a la direcció general competent en l'àmbit de convivència escolar i a la Inspecció General d'Educació.  
d) Les actuacions d'assessorament, coordinació interdepartamental i interinstitucional, sensibilització i formació dutes a terme per les UAI seguiran el procediment regulat en els protocols arreplegats en l'Ordre 62/2014, de 28 de juliol, davant casos d'assetjament i ciberassetjament, baralles i amenaces molt greus, maltractament infantil, violència de gènere, agressions a professorat / personal d'administració i serveis i altres que es produïsquen en el centre escolar i/o en l'entorn i tinguen repercussió en la convivència del centre.  
2. Activació de les UAI per a la prevenció i promoció de la convivència  
Podran realitzar actuacions preventives en centres escolars, davant casos de gravetat que poden generar unes conseqüències difícils de resoldre i sempre amb el coneixement de l'inspector/a de zona i amb l'autorització del cap de la inspecció de la corresponent direcció territorial, tant a petició de les famílies o associacions de mares i pares, com del centre o de la mateixa inspecció.  
3. Registre i comunicació de les intervencions  
a) La intervenció realitzada, les mesures i acords presos, així com el seguiment dels casos i qualsevol altra informació que es considere necessària per a la resolució de la incidència, quedarà registrada al Registre Central d'Incidències, en l'apartat corresponent a la UAI. Aquesta informació quedarà i serà compartida per la inspecció, la UAI i el coordinador de la UAI de la direcció general responsable de l'àmbit de convivència, de la conselleria competent en matèria d'educació.  
  
b) La UAI incorporarà la informació de les intervencions efectuades en l'informe bimestral que es traslladarà al director territorial corresponent i a la direcció general competent en l'àmbit de convivència, de la conselleria competent en matèria d'educació.  
c) Cada UAI elevarà una memòria anual a la direcció general responsable de l'àmbit de convivència, de la conselleria competent en matèria d'Educació, amb la informació següent:  
1r. Intervencions realitzades d'atenció directa i indirecta.  
2n. Catalogació de casos comunicats i atesos.  
3r. Assessorament a centres, famílies, alumnes, comunitat educativa i altres institucions.  
4t. Sensibilització i formació i de la coordinació de les diferents UAI i tasques compartides realitzades.  
5é. Participació en comissions i tasques realitzades amb altres departaments i institucions.  
6é. Propostes de millora per al funcionament de les unitats.  
d) La direcció general responsable de l'àmbit de convivència escolar, que coordina les UAI, arreplegarà la informació de les memòries, i incorporarà la informació més significativa a l'informe anual recollit en l'article 7 de l'Ordre 62/2014, de 28 de juliol.  
  
Article 5. Funcions dels membres de les UAI  
1. Les funcions del coordinador o coordinadora de la direcció general competent en l'àmbit de convivència escolar seran, com a mínim:  
  
a) Coordinar el funcionament general i fer el seguiment de les UAI de la Comunitat Valenciana.  
b) Supervisar el Registre Central d'Incidències regulat en l'Ordre de 12 de setembre de 2007, de la Conselleria d'Educació, i fer el seguiment de les diferents situacions i les incidències de l'entorn escolar.  
  
c) Assegurar que els casos estan atesos a través de la inspecció o de l'activació de les UAI corresponents i a més informar de la situació a la direcció general.  
d) Activar i participar, si és el cas, en les actuacions immediates davant casos d'especial gravetat, conjuntament amb la UAI corresponent i amb altres departaments i institucions implicats.  
e) Custodiar i analitzar la informació bimestral i anual aportada per les tres UAI i participar en l'elaboració de l'informe anual que determina l'article 7 de l'Ordre 62/2014, de 28 de juliol.  
f) Col·laborar en la implementació, avaluació i propostes de modificació dels diferents protocols arreplegats en l'Ordre 62/2014, de 28 de juliol, davant casos d'assetjament i ciberassetjament, baralles i amenaces molt greus, maltractament infantil, violència de gènere, agressions a professorat / personal d'administració i serveis.  
g) Estudiar i elaborar amb les UAI i la direcció general altres protocols, per a les diferents situacions que es produïsquen en els centres escolars i/o en l'entorn i tinguen repercussió en la convivència dels centres educatius.  
h) Elaborar documents que donen suport als plans de convivència dels centres educatius de la Comunitat Valenciana regulats en l'Ordre 62/2014, de 28 de juliol, i que suposen una major eficàcia en la promoció de la convivència i la prevenció de la violència.  
i) Coordinar amb els inspectors i inspectores, orientadors i orientadores de les UAI la intervenció amb caràcter preventiu en centres educatius amb una alta prevalença d'incidències en la convivència escolar registrades en cursos anteriors per mitjà de la coordinació de plans específics de formació per a l'equip directiu i personal docent i/o d'administració i serveis i de la resta de la comunitat educativa en general.  
  
j) Qualsevol altra funció que es puga determinar enfront de necessitats relacionades amb la convivència escolar.  
2. Les funcions dels inspectors i inspectores d'Educació que s'encarreguen de la coordinació de les UAI corresponents seran, com a mínim:  
a) Dinamitzar el funcionament de la mateixa UAI amb la col·laboració dels orientadors o orientadores de la unitat i l'inspector o inspectora cap de la Direcció Territorial, seguint el procediment descrit en l'article 4 d'aquesta ordre.  
b) Supervisar, almenys setmanalment, el Registre Central d'Incidències regulat en l'Ordre de 12 de setembre de 2007, de la Conselleria d'Educació, i fer el seguiment de les diferents situacions i les incidències de l'entorn escolar.  
c) Coordinar les sol·licituds d'intervenció del cap de la inspecció de la direcció territorial corresponent davant situacions d'especial gravetat o emergència, tal com queda determinat en el procediment d'intervenció.  
d) Proposar la coordinació interdepartamental i institucional amb professionals d'altres institucions davant situacions que ho requerisquen: serveis socials i infància i adolescència, sanitat i salut mental, justícia, forces i cossos de seguretat de l'Estat, universitats i d'altres.  
e) Elevar l'informe bimestral elaborat amb els professionals que realitzen funcions en la UAI.  
f) Elaborar, conjuntament amb la resta de membres de la UAI i amb les indicacions de la direcció general competent en l'àmbit de convivència escolar, documents que donen suport als plans de convivència dels centres educatius de la Comunitat Valenciana regulats en l'Ordre 62/2014, de 28 de juliol, i que suposen una major eficàcia en la promoció de la convivència i la prevenció de la violència.  
g) Promoure en els inspectors i inspectores de zona l'assessorament preventiu als equips directius dels centres educatius, en especial, sobre el funcionament, procediment i àmbit d'actuació de la UAI.  
  
h) Qualsevol altra funció que es puga determinar enfront de necessitats relacionades amb la convivència escolar.  
3. Les funcions de l'assessor o assessora tècnic docent de l'especialitat d'orientació educativa de les UAI seran, com a mínim:  
a) Supervisar, diàriament, el Registre Central d'Incidències regulat en l'Ordre de 12 de setembre de 2007, de la direcció territorial corresponent i informar de situacions d'urgència a l'inspector/a d'Educació amb funcions de coordinador/a de la UAI territorial.  
b) Atendre les demandes telefòniques del 012 al PREVI de la província i derivar aquestes als altres membres de les unitats quan siga procedent.  
c) Realitzar l'assessorament psicopedagògic especialitzat a la Inspecció Educativa, equip directiu i personal docent i/o d'administració i serveis, centres, alumnat, família i altres agents de la comunitat educativa.  
d) Proposar el programa d'intervenció als centres educatius quan la UAI ha sigut activada i realitzar la coordinació tècnica necessària i el seguiment dels casos a través de la Inspecció Educativa.  
e) Avaluar els casos on hi ha hagut intervenció i incorporar la informació pertinent al Registre Central d'Incidències, a l'informe bimestral i a la memòria anual.  
f) Coordinar-se tècnicament amb professionals d'altres institucions davant situacions que ho requerisquen: serveis socials, servei especialitzat d'atenció a la família i a la infància (SEAFI), unitat de salut mental infantil i de l'adolescent (USMIA), unitat de prevenció de conductes addictives (UPPCA), entre altres.  
g) Participar, conjuntament amb els centres i la comunitat educativa, en tasques de sensibilització i formació per millorar i adequar les accions de prevenció i intervenció dels plans de convivència.  
h) Elaborar, conjuntament amb la resta de UAI i amb les directrius de la direcció general competent en l'àmbit de la convivència escolar, documents que donen suport als plans de convivència dels centres educatius de la Comunitat Valenciana regulats en l'Ordre 62/2014, de 28 de juliol, i que suposen una major eficàcia en la promoció de la convivència i la prevenció de la violència.  
i) Prestar assessorament als centres que ho sol·liciten per a l'elaboració del pla de convivència escolar.  
j) Qualsevol altra funció que es puga determinar enfront de necessitats relacionades amb la convivència escolar.  
  
Article 6. Comissió de coordinació de les UAI  
1. Es constituirà una comissió de coordinació de les UAI, que convocarà la direcció general competent en l'àmbit de la convivència. Aquesta comissió es reunirà, com a mínim, dues vegades durant el curs escolar i quan es considere necessari.  
2. La comissió estarà constituïda per:  
- El director o directora general de la direcció general competent en l'àmbit de la convivència escolar.  
- El subdirector o subdirectora competent en l'àmbit de la convivència escolar.  
- El cap o la cap de servei competent en l'àmbit de la convivència escolar.  
- Inspectors o inspectores coordinadors de les UAI de les direccions territorials corresponents.  
- Assessors o assessores tècnics docents de l'especialitat d'orientació educativa de les UAI de les direccions territorials corresponents.  
  
- El coordinador o coordinadora de la direcció general competent en l'àmbit de convivència escolar.  
3. Les funcions de la comissió de coordinació de les UAI seran:  
a) Estudiar, analitzar, posar en comú i proposar els procediments d'actuació de les UAI de cadascuna de les direccions territorials, per establir protocols comuns de resposta en casos de violència greu des de les unitats que permeten incorporar noves línies d'intervenció davant d'aquestes situacions que plantegen els centres educatius.  
b) Posar en comú i elaborar materials de diagnòstic de les situacions de violència, programes, orientacions per als centres i ferramentes per a la intervenció específiques, així com campanyes i materials per a la sensibilització, prevenció i formació dirigits a tots els sectors de la comunitat educativa.  
c) Acordar, dissenyar i planificar la difusió de materials, procediments d'actuació, programes i orientacions que donen suport als plans de convivència dels centres educatius de la Comunitat Valenciana regulats en l'Ordre 62/2014, de 28 de juliol, i que suposen una major eficàcia en la promoció de la convivència i la prevenció de la violència.  
  
d) Establir les línies de coordinació interdepartamental i institucional a escala general amb professionals d'altres institucions i organismes per a l'atenció i seguiment dels casos: serveis socials i menors, sanitat i salut mental, justícia, forces i cossos de seguretat de l'Estat, universitats i d'altres.  
e) Compartir formació especialitzada que permeta actuar i poder donar suport davant de situacions de major dificultat i complexitat, en les quals cal intervindre sobre algun membre de la comunitat educativa.  
f) Qualsevol altra funció que li siga encomanada derivada del funcionament de les unitats.  
  
  
DISPOSICIONS ADDICIONALS  
  
Primera. Estructura inicial de les UAI  
L'estructura que haurà de tindre cadascuna de les UAI, atenent els criteris mencionats en l'apartat 4 de l'article 2 d'aquesta ordre a la seua entrada en vigor serà:  
1. Unitat d'Atenció i Intervenció (UAI) d'Alacant:  
Un inspector o inspectora d'Educació.  
Dos assessors o assessores tècnics docents de l'especialitat d'orientació educativa.  
2. Unitat d'Atenció i Intervenció (UAI) de Castelló:  
Un inspector o inspectora d'Educació.  
Un assessor o assessora tècnic docent de l'especialitat d'orientació educativa.  
3. Unitat d'Atenció i Intervenció (UAI) de València:  
Un inspector o inspectora d'Educació.  
Tres assessors o assessores tècnics docents de l'especialitat d'orientació educativa.  
  
Segona. Incidència econòmica  
L'aplicació i desplegament d'aquesta ordre no podrà tindre cap incidència en la dotació de tots i cada un dels capítols de despesa assignada a la conselleria competent en matèria d'educació, i, en tot cas, haurà de ser atés amb els mitjans personals i materials de l'esmentada conselleria.  
  
  
DISPOSICIÓ DEROGATÒRIA  
  
Única. Derogació de normativa  
Queden derogades totes les disposicions del mateix rang o inferior que s'oposen al que regula la present ordre.  
  
  
DISPOSICIONS FINALS  
  
Primera. Habilitació de normativa  
Es faculta la persona titular de la direcció general competent en l'àmbit de la convivència en els centres educatius per a adoptar les mesures necessàries per al desplegament i l'execució d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 6 de febrer de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI